《满江红 寿溪园二月十三》
宋代·佚名

潇洒幽居，溪园上、新来卜筑。况自有、一泓流水，万竿修竹。

屈指花朝才两夜，祥烟瑞气腾芳郁。问辽空、何物堕人间，长庚宿。

薰宝鸭，烧银烛。歌窈窕，倾醽醁。愿年年常恁，颜红鬓绿。

长厚而为难老本，慈仁便是长生箓。看芝兰、玉树早蜚英，青毡复。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。